Halleluja wat jou oopmaak (1) -Solidariteit Wêreld
Tuis › Begrond Dagstukkie › Halleluja wat jou oopmaak (1)
Lees: Psalm 146
Oorsig: Psalm 146 begin en eindig met die woord "Halleluja". Om die waarheid te sê, vanaf Psalm 146 tot en met die einde van Psalm 150, begin en eindig elkeen van die laaste vyf Psalms met die woord "Halleluja". Dit beteken letterlik: "Loof die HERE!" Dit gaan daaroor dat die Here met heilige jubeling besing word vanuit die diepste van jou wese.
In die Psalms het ons met mense te make wat eerlik is oor hul emosies. Ons hoor dikwels van teëspoed, worstelinge, aanvegtinge, sondebesef, hartseer, terneergedruktheid en klaagliedere. Die Psalms werk egter feitlik altyd deur na hoop en lofprysing aan die einde. En waar dit nie so eindig nie (byvoorbeeld Ps. 88), bevat net die volgende Psalm die wonderlikste elemente van hoop en lof. Die Psalms as geheel eindig in die groter prentjie, en ook so met die laaste vyf Psalms wat reën met Hallelujas. Dit bied ook 'n prentjie op die einde van elke gelowige. Dit wys ons ook hoe gebede eindig wanneer gebed lank genoeg aanhou.
Die Psalmis begin om eerstens homself op te roep om die Here te loof (v.1) Hy brei dan hierop uit. Hy wil dit doen solank hy lewe (v.2). Hierna gaan die Psalmis voort om ander ook op te roep, en hy doen dit deur spesifiek op vertroue te fokus. Ons is so gemaak om verwonderd en liries te wees oor dit waarin ons vertroue eintlik lê. Die Psalmis leer ons eers op wie ons nie ons vertroue moet stel nie (prinse en mensekinders) en ook waarom nie (v.3 en 4). Daarna wys hy op wie ons wel ons vertroue moet stel: die God van Jakob (v.5). Hy toon dan in besonderhede aan waarom juis op Hom (v.6-10). Daar word eerstens gewys op God se skepping en dan op sy voorsienigheid (v.6-7). Daarna is die fokus op wat Hy aan mense in moeilike omstandighede doen. Selfs blindes kan sien. Dit kan in sy volheid natuurlik net waar wees van die ryk van die Messias (vgl. v.8-9). Die Psalmis wys dan daarop dat hierdie God se koninkryk tot in ewigheid sal wees – van geslag tot geslag (v.10). Dit beteken dat hierdie God nooit verleë is oor die ervarings of ontwikkelings wat in die geskiedenis plaasvind nie. Dit beteken ook dat net hierdie God die punt van geloof en hoop is vir elke nuwe geslag. Heel gepas eindig die Psalm dan ook met die woord waarmee dit begin het: Halleluja!
Om te oordink vir môre: Wat is die ooreenkoms en verskil tussen Leonard Cohen se lied "Halleluja" en hoe die Psalms die woord "Halleluja" gebruik?